b'\n_START_ARTICLE_\nYhdenmuotoisuus\n_START_PARAGRAPH_\nYhdenmuotoisuus geometrisilla tasokuvioilla tai kappaleilla tarkoittaa lyhyesti sit\xc3\xa4, ett\xc3\xa4 ne ovat saman muotoisia, mutta koko voi olla eri. Toisin sanoen kaksi kuviota ovat yhdenmuotoiset jos ja vain jos ne voidaan muuntaa toisikseen translaatioiden, rotaatioiden, peilausten ja homotetian avulla. _NEWLINE_Yhdenmuotoisten tasokuvioiden niit\xc3\xa4 sivuja, jotka n\xc3\xa4iden geometristen operaatioiden seurauksena muuntuvat toisikseen, kutsutaan vastinsivuiksi. Kesken\xc3\xa4\xc3\xa4n yhdenmuotoisilla kuvioilla kaikkien vastinsivujen pituuksien suhde on sama luku. T\xc3\xa4t\xc3\xa4 vastinsivujen pituuksien suhdetta kutsutaan mittakaavaksi. _NEWLINE_Erityisesti monikulmioilla m\xc3\xa4\xc3\xa4ritell\xc3\xa4\xc3\xa4n vastaavasti vastinkulmat._NEWLINE_Esimerkiksi 1. Ympyr\xc3\xa4t ovat kesken\xc3\xa4\xc3\xa4n aina yhdenmuotoisia._NEWLINE_Esimerkiksi 2. Monikulmiot ovat kesken\xc3\xa4\xc3\xa4n yhdenmuotoisia, jos niiden vastinkulmat ovat yht\xc3\xa4 suuria ja vastinsivujen v\xc3\xa4liset suhteet ovat yht\xc3\xa4 suuria._NEWLINE_Esimerkiksi 3. Yhtenev\xc3\xa4t kuviot (ks. yhtenevyys) ovat aina my\xc3\xb6s yhdenmuotoisia. Yhtenevyys voidaan katsoa yhdenmuotoisuuden erityistapaukseksi, jossa mittakaava on tasan yksi.'